
A Retinoblasztoma tumorszupresszor (RBR) és az E2FB transzkripciós faktor szerepe a sejtosztódás szabályozásában a fejlődő Arabidopsis növényben

A helyhez kötött növények fejlődése, növekedésük iránya és az új szerveik kialakulása a sejtosztódás szabályozásán alapszik. A fejlődési program és a környezeti változások együttesen határozzák meg az osztódások mértékét. Az osztódások helye és ideje a növényekben is komplex szabályozási mechanizmus ellenőrzése alatt áll, pontos működése azonban még nem teljesen ismert. Az osztódásba történő be- és kilépést egy evolúciósan konzerválódott transzkripciónális mechanizmus szabályozza, amit a benne résztvevő komponensekről E2F-RB szabályozásnak nevezünk. A Retinoblasztoma (RB) az első rákos sejtburjánzást gátló gén, amelyet emlős sejtekből izoláltak, míg az E2F (adeno vírus E2 faktor) transzkripciós faktort az RB-vel komplexet formáló képessége alapján azonosítottak. A növények és állatok különbözősége ellenére ez a szabályozási mechanizmus meglehetősen jól konzerválódott növényekben is. Az Arabidopsis egyetlen RB rokon molekulával rendelkezik (RBR), ami az E2FB transzkripciós faktoron keresztül szabályozza a sejtek osztódását; míg az E2FB-RBR komplex gátolja, addig az E2FB szabad formája serkenti a sejtosztódást.
Azért, hogy megértsük ennek a szabályozási mechanizmusnak a növények fejlődésében és növekedésében betöltött szerepét, olyan transzgenikus Arabidopsis növényeket hoztunk létre, ahol specifikusan a mikroRNS módszerével gátoltuk az RBR funkcióját. Az RBR expresszióját azokban a sejtekben akadályoztuk meg, ahol az E2FB kifejeződik. Ezekben a transzgenikus növényekben fejlődési rendellenességeket figyelhettünk meg: megváltozott a szervek kialakulásának szigorú rendje (az ún. phyllotaxis) és a gyökerek növekedésében is zavart figyelhettünk meg. A növényi növekedési hormon, az auxin meghatározó szerepet játszik ezekben a folyamatokban. Mindez feltételezi, hogy az auxin és az E2FB-RBR molekuláris mechanizmus között kapcsolat van.



